Il-Prim Ministru Ingliż Boris Johnson ddefenda wieħed mill-konsulenti tiegħu Dominic Cummings li waqt li l-pajjiż kien qiegħed f’lockdown, dan ivvjaġġa minn Londra lejn Country Durham minkejja li kellu s-sintomi tal-Coronavirus. Johnson qal li jemmen li l-konsulent tiegħu ma kellux alternattiva u li għalih xorta aġixxa b’mod responsabbli. Diversi membri tal-partit tiegħu stess talbu biex Cummings jirriżenja. Il-Mexxej tal-Partit Laburista Sir Keir Starmer qal li l-fatt li Johnson ma ħa ebda azzjoni kontra Cummings huwa insult għall-poplu Ingliż li tant qed jagħmel sagrifiċċji minħabba l-Covid 19. Saru wkoll allegazzjonijiet li Cummings saħansitra għamel it-tieni vjaġġ tiegħu barra minn Londra. Madanakollu Johnson qal li dawn l-allegazzjonijiet huma foloz. Intant Johnson iddikjara li l-ġenituri u l-għalliema għandhom jippreparaw għall-ftuħ tal-iskejjel b’mod gradwali sa mill-ewwel ta’ Ġunju kif kien ippjanat. Ħabbar ukoll li bil-Covid-19 mietu 118-il persuna oħra biex b’kollox l-għadd ta’ mwiet qabeż is-36,700.